EE จับมือ CW เปิดฟาร์ม “แคนนาบิซเวย์ วัลเล่ย์” แหล่งท่องเที่ยว “เมืองกัญชาในม่านหมอก”
EE ร่วมมือ CW เปิดเยี่ยมชมฟาร์ม “แคนนาบิซเวย์ วัลเล่ย์ เมืองกัญชาในม่านหมอก” ผลักดันเป็นแหล่งท่องเที่ยวเชิงเกษตรกรรม สร้างงานสร้างอาชีพให้คนในชุมชน เล็งส่งมอบผลผลิต-ขายแฟรนไชส์ Café กว่า 1,000 แห่งทั่วประเทศ เตรียมรับรู้รายได้ Q2/65
EE ร่วมมือ CW เปิดเยี่ยมชมฟาร์ม “แคนนาบิซเวย์ วัลเล่ย์ เมืองกัญชาในม่านหมอก” ผลักดันเป็นแหล่งท่องเที่ยวเชิงเกษตรกรรม สร้างงานสร้างอาชีพให้คนในชุมชน เล็งส่งมอบผลผลิต-ขายแฟรนไชส์ Café กว่า 1,000 แห่งทั่วประเทศ เตรียมรับรู้รายได้ Q2/65
8 ก.พ. 2565

บริษัท อีเทอเนิล เอนเนอยี จำกัด (มหาชน) หรือ EE ได้จัดกิจกรรมเปิดเยี่ยมชมโรงเรือน Green House แคนนาบิซเวย์ วัลเล่ย์ ที่ใหญ่ที่สุดในภูมิภาคเอเชียตะวันออกเฉียงใต้ขนาด 9,000 ตร.ม. ตั้งอยู่บนเนื้อที่กว่า 36 ไร่ ณ อำเภอวิหารแดง จังหวัดสระบุรี โดยมี ผศ.ดร.พีระศักดิ์ ฉายประสาท จากมหาวิทยาลัยนเรศวร ซึ่งเป็นที่ปรึกษาการปลูก คณะนักวิเคราะห์ ผู้สื่อข่าว และนักลงทุน ให้เกียรติเข้าเยี่ยมชมฟาร์ม
ด้าน นายวรศักดิ์  เกรียงโกมล ประธานเจ้าหน้าที่บริหาร บริษัท อีเทอเนิล เอนเนอยี จำกัด (มหาชน) หรือ EE พาคณะเข้าเยี่ยมชมทั่วพื้นที่เพาะปลูกต้นกัญชงจำนวน 25,000 ต้น (สำหรับรอบการปลูกแรกหลังได้รับใบอนุญาตเมื่อเดือนธันวาคม ปี 2564)  พร้อมเปิดเผยว่า โครงการ CW1 วางแผนการปลูกเป็น 2 ส่วนคือ การปลูกในโรงเรือน จำนวน 30,000 ต้น และ Outdoor จำนวน 20,000 ต้น
โดยเน้นการใช้นวัตกรรมการปลูกและสายพันธุ์ที่มีคุณภาพนำเข้าจากสหรัฐอเมริกา ทำให้ผลผลิตที่ได้มีปริมาณสาร CBD สูงถึง 19%, 21% ทุกส่วนจากต้นกัญชงของเราจะสามารถจำหน่ายได้ทั้งหมดตั้งแต่ ช่อดอกกัญชง(แห้ง) ใบกัญชง(สด) ลำต้นและกิ่งก้าน(แห้ง) รวมถึงราก(สด)  ตั้งเป้าขายผลผลิตช่อดอกกัญชงแห้งที่มีระดับสาร CBD มากกว่า 10% จำนวนไม่น้อยกว่า 20,000 กิโลกรัมต่อปี  สำหรับรอบการปลูกแรกนี้มีกำหนดเก็บใบอยู่ในช่วงเดือนมีนาคม เพื่อทยอยส่งมอบแก่ลูกค้าและจะตัดช่อดอกเพื่อจำหน่ายในเดือนพฤษภาคม ฉะนั้นบริษัทจะเริ่มรับรู้รายได้ตั้งแต่ไตรมาสที่ 2 ปี 2565
“เราได้รับเกียรติจากมหาวิทยาลัยนเรศวรและมหาวิทยาลัยแม่โจ้ มาเป็นที่ปรึกษาในการปลูก ทำให้ ปัจจุบันบริษัทมีความเชี่ยวชาญด้านการเกษตรกรรมแบบเฉพาะทาง จากความสำเร็จของ CW1 ที่เป็นโครงการนำร่องทำให้เรามองหาและศึกษาโครงการใหม่ๆ ตามแผนเข้าลงทุนเพิ่มเติมในโครงการกัญชงที่มีศักยภาพ เพื่อเร่งสร้างปริมาณ supply ให้ได้มากตามที่ตลาดหรือกลุ่มลูกค้าต้องการจากเรา แน่นอนว่าจะนำมาซึ่งรายได้ให้กับบริษัท EE อย่างเพิ่มพูนในแต่ละไตรมาส ทั้งนี้บริษัทมีเงินทุนที่เตรียมพร้อมไว้แล้วสำหรับการขยายโครงการ” นายวรศักดิ์ กล่าว
ด้าน ‘นางฟ้ากัญชา’ หรือ คุณอุนารินทร์ กิจไพบูลทวี จาก บริษัท แคนนาบิซ เวย์ จำกัด หรือ (CW) นอกจากรับหน้าที่เป็นทูตแห่ง EE พาเยี่ยมชมฟาร์มแล้ว ยังได้จัดแสดงสินค้าตัวอย่างพร้อมเมนูอาหารหลากหลายให้ผู้เข้าเยี่ยมชมได้ชิมเป็นครั้งแรก อาทิ Craft Soda ซ่าสนุก, ซอสทำอาหาร, ก๋วยเตี๋ยว หรือสมุนไพรบรรเทาอาการปวด เป็นต้น โดยผลิตภัณฑ์ทั้งหมดจะถูกพัฒนาเป็นสินค้าเพื่อจำหน่ายทั้งในประเทศและส่งออกสู่ตลาดต่างประเทศอย่างจีน
ทั้งนี้ทาง CW ยังเตรียมสร้างร้าน Café กัญชงต้นแบบ 100 สาขา และมีแผนเปิดขายแฟรนไชส์ 1,000 สาขาทั่วประเทศ หนุนเป็นรายได้ให้กับกลุ่มบริษัท EE อย่างครบวงจร
สำหรับการเปิดเยี่ยมชมฟาร์มแคนนาบิซเวย์ วัลเล่ย์ ครั้งแรกนี้ได้รับความสนใจและประสบความสำเร็จอย่างมาก บริษัทมีแผนเปิดฟาร์มให้บุคคลที่สนใจสามารถเข้าเยี่ยมชมได้ทุกฤดูกาล หวังสร้างแหล่งท่องเที่ยวเชิงเกษตรกรรม รวมถึงเป็นการสร้างงานสร้างอาชีพให้กับคนในชุมชนได้อีกด้วย
ทั้งนี้ “ฟาร์มแคนนาบิซเวย์ วัลเล่ย์” อยู่ระหว่างการพัฒนาเพื่อเป็นทั้งแหล่งเรียนรู้และแหล่งท่องเที่ยวแห่งใหม่ประจำ อำเภอวิหารแดง จังหวัดสระบุรี ซึ่งภายในจะประกอบไปด้วย ศูนย์การเรียนรู้ “CBD Agro-Tech Center”, จุดให้บริการ Camping นอนพักค้างคืน, ร้านอาหาร-Café จัดจำหน่ายอาหารและเครื่องดื่ม เป็นต้น